সোমবার বিকেলে উত্তরপ্রদেশের পিলভিতে মাটির নীচে কেবল পাততে গিয়ে মাটি চাপা পরে মৃত্যু হয়েছে ইটাহার ও রায়গঞ্জের ছ’জন শ্রমিকের। গুরুতর আহত আরও দু’জন। আহতদের উত্তরপ্রদেশের বেরেলির একটি বেসরকারি নার্সিংহোমে ভর্তি করা হয়েছে। বেরেলি জেলা হাসপাতালে দুর্ঘটনায় নিহত শ্রমিকদের দেহগুলি আপাতত রাখা হয়েছে। জানা গিয়েছে, নিহত ছয় শ্রমিকের বাড়ি উত্তর দিনাজপুর জেলার ইটাহার থানার বারিওলঘাট, পাজল, ওরায়গঞ্জ থানার ট্যাগরা, এলেঙ্গিয়াগ্রামে। গ্রামগুলিতে শোকের ছায়া নেমে এসেছে।

এই বিষয়ে অন্যান্য খবর

কলকাতার কাছেই বেসামাল যাত্রীবাহী জাহাজ, বড় দুর্ঘটনা থেকে রক্ষা


জানা গিয়েছে, মৃতরা হলেন নাজিমুল হক (২৫), নাজিম আলি(২৭), হাসেন আলি (২৩), নাজিমুদ্দিন আহমেদ (২৪), কেসর আলি (২১) এবং মহিরুল হক(২২)। নিহত ছয় শ্রমিকের দেহ তাদের বাড়িতে নিয়ে আসার জন্য প্রয়োজনীয় উদ্যোগ গ্রহন করেছে উত্তর দিনাজপুর জেলা প্রশাসন। স্থানীয় সাংসদ মহম্মদ সেলিম এই ব্যাপারে কেন্দ্রীয় শ্রম দফতরের সঙ্গে যোগাযোগ করেছেন, বলে জানা গিয়েছে।

শোকের ছায়া শ্রমিক পরিবারে। — নিজস্ব চিত্র
স্থানীয় প্রশাসন সূত্রে জানা গিয়েছে, গত একমাস ধরে উত্তরপ্রদেশের পিলভিতে বাইপাসের ধারে একটি টেলিকম কোম্পানির ৪ জিলাইনের কেবল পাতার কাজ চলছিল। সেখানে কেবল পাতার জন্য প্রথমে মাটির নিচে ৮ ফুট গর্ত খোঁড়া হয়। সোমবার সেখানেই ওই গর্ত আরও ১০ ফুট গভীর করার জন্য গর্ত খোঁড়ার কাজ চলছিল। গর্ত খোড়ার কাজ শেষ করার পরে সেখানে কেবল পাতার কাজ শুরু হয়। এর মাঝেই ঘটে বিপত্তি। মাঝপথে কেবল গর্তের ভেতরে আটকে যায়।
একজন শ্রমিক গর্তে নেমে সরোজমিনে তা পরীক্ষা করতে যায়। হঠাৎ করেই ওই গর্তে ধ্বস নামতে শুরু করে। ওই শ্রমিককে মাটি চাপা পড়ার হাত থেকে বাচাতে বাকি ৭ জন শ্রমিক গর্তে নেমে পড়ে। কিন্তু সকলেই ওই গর্তে মাটি চাপা পড়ে আটকে যায়। ধ্বসের মাটিতে চাপা পড়ে যায় আট শ্রমিক। দুর্ঘটনার পরে স্থানীয় বাসিন্দা ও কেবল পাতার ঠিকাদার সংস্থার অন্যান্য লোকজন জেসিবি নিয়ে এসে প্রায় তিন ঘণ্টা ধরে উদ্ধার কার্য শুরু করে। খবর পেয়ে জেলাশাসক বীরেন্দ্র সিংহ, মেয়র উমেশ গৌতম সহ প্রশাসনিক আধিকারিকরা ও দমকল বাহিনী ঘটনাস্থলে এসে পৌঁছায়। প্রায় ৩ ঘণ্টায় চেষ্টায় ওই গর্তের মাটি সরিয়ে ছ’জন শ্রমিককে মৃত অবস্থায় এবং দু’জনকে গুরুতর আহত অবস্থায় উদ্ধার করা হয়। আহতদের বেরেলির একটি নার্সিংহোমে ভর্তি করা হয়েছে।
রায়গঞ্জ ব্লকের এলেঙ্গিয়া গ্রামের বাসিন্দা নাজিমুদ্দিন আহমেদের মা জাহিরুল বেওয়া জানিয়েছেন, “গত কয়েকবছর ধরেই আমার ছেলে ঠিকাদারের মাধ্যমে ভিনরাজ্যে কেবল পাতার কাজ করতে যায়। বিগত ৪ মাস ধরে সে উত্তর প্রদেশের বিভিন্ন জায়গায় কাজ করছিল। রবিবার রাতে তার সাথে শেষবার টেলিফোনে কথা হয়ে। একমাস পরে তার বাড়ি আসার কথা ছিলো।’’
স্থানীয় সাংসদ মহম্মদ সেলিম জানিয়েছেন, ‘‘দিল্লিতে সংসদে থাকাকালীনই ওই দূর্ঘটনার খবর জানতে পারি। এরপরেই মৃত শ্রমিকদের দেহগুলি ফিরিয়ে আনা ও আহতদের চিকিৎসার ব্যবস্থা করার জন্য কেন্দ্রীয় শ্রমমন্ত্রকের সাথে যোগাযোগ করেছি।’’ জেলাশাসক অরবিন্দ মীনা জানিয়েছেন, ‘‘ঘটনা জানার পরেই বেরেলীর জেলাশাসকের সাথে যোগাযোগ করা হয়েছে। মৃতদেহগুলি ফিরিয়ে আনার ব্যাপারে ব্যবস্থা নেওয়া হচ্ছে। গোতা পরিস্থিতির উপড়ে প্রশাসন নজর রাখছে।’’